b'\n_START_ARTICLE_\nNiittaus\n_START_PARAGRAPH_\nNiittaus on menetelm\xc3\xa4 liitt\xc3\xa4\xc3\xa4 yhteen kaksi tai useampia kappaleita. Niitti l\xc3\xa4vist\xc3\xa4\xc3\xa4 kappaleet ja niitin muotoa muutetaan niin, ett\xc3\xa4 kappaleet eiv\xc3\xa4t p\xc3\xa4\xc3\xa4se irtoamaan toisistaan. Jotkut niittityypit koostuvat kahdesta eri osasta, jotka ly\xc3\xb6d\xc3\xa4\xc3\xa4n, eli niitataan yhteen._NEWLINE_Nykyisin tunnetuin niittaus lienee papereiden nitominen yhteen U-muotoisella niitill\xc3\xa4, mutta niittauksella on merkitt\xc3\xa4v\xc3\xa4 rooli my\xc3\xb6s teknisiss\xc3\xa4 rakenteissa._NEWLINE_Ennen hitsauksen yleistymist\xc3\xa4 niittaaminen oli t\xc3\xa4rkein ja usein ainoa tapa liitt\xc3\xa4\xc3\xa4 ter\xc3\xa4srakenteita toisiinsa. Kiinte\xc3\xa4t ter\xc3\xa4srakenteet, laivat ja paineastiat (h\xc3\xb6yrykattilat) niitattiin yhteen punahehkuisiksi kuumennetuilla T-kirjainta muistuttavilla niiteill\xc3\xa4. Niitti\xc3\xa4 ly\xc3\xb6tiin rakenteen ulkopuolelta ja vastimen avulla se painettiin rakennetta vasten takomisen aikana. Ennen kuin hitsaustekniikka kehittyi riitt\xc3\xa4v\xc3\xa4sti oli niitattu ter\xc3\xa4slaiva huomattavasti hitsattua parempi, sill\xc3\xa4 rakenne oli joustavampi._NEWLINE_Nahkat\xc3\xb6iss\xc3\xa4 k\xc3\xa4ytet\xc3\xa4\xc3\xa4n usein kaksiosaisia messinkiniittej\xc3\xa4, jotka ly\xc3\xb6d\xc3\xa4\xc3\xa4n kylm\xc3\xa4n\xc3\xa4 yhteen._NEWLINE_Huonekalujen verhoilussa ja rakennuskalvojen ja -papereiden kiinnityksess\xc3\xa4 on U-muotoinen niitti k\xc3\xa4yt\xc3\xa4nn\xc3\xb6llinen. Niitti voidaan ampua rakenteeseen joko k\xc3\xa4sik\xc3\xa4ytt\xc3\xb6isell\xc3\xa4, s\xc3\xa4hk\xc3\xb6isell\xc3\xa4 tai pneumaattisella sinkil\xc3\xa4naulaimella eli niittipistoolilla. Niittej\xc3\xa4 on monta eri korkeutta ja leveytt\xc3\xa4 valmistajan ja k\xc3\xa4ytt\xc3\xb6kohteen mukaan. Usein lyhyet niitit (tai hakaset, joiksi kyseist\xc3\xa4 kiinnitint\xc3\xa4 my\xc3\xb6s kutsutaan), eli tyypillisesti 6\xe2\x80\x9316 mm korkeat, ovat selk\xc3\xa4leveydelt\xc3\xa4\xc3\xa4n noin 12 mm, ja ne soveltuvat erityisesti verhoiluun tai h\xc3\xb6yrysulkujen kiinnitt\xc3\xa4miseen rakenteisiin. Pitemm\xc3\xa4t niitit, noin 20\xe2\x80\x9340 mm ja enemm\xc3\xa4nkin, ovat selk\xc3\xa4leveydelt\xc3\xa4\xc3\xa4n kapeampia, alle kuusi millimetri\xc3\xa4. N\xc3\xa4m\xc3\xa4 sopivat paremmin muun muassa erilaisten tuulensuojalevyjen kiinnitykseen ja puut\xc3\xb6ihin. Joissain hakasissa on liimapinnoite, joka kiinnityksess\xc3\xa4 kuumenee ja j\xc3\xa4\xc3\xa4htyess\xc3\xa4\xc3\xa4n liimautuu (katso tarkemmin niin kutsuttu kuumaliima)._NEWLINE_Vetoniitti eli niin sanottu popniitti sallii rakenteiden liitt\xc3\xa4misen ilman, ett\xc3\xa4 niitin vastapuolelle t\xc3\xa4ytyisi p\xc3\xa4\xc3\xa4st\xc3\xa4. Vetoniittej\xc3\xa4 k\xc3\xa4ytet\xc3\xa4\xc3\xa4n ilmastointi-, pellitys- ja rakennet\xc3\xb6iss\xc3\xa4. Niittej\xc3\xa4 on saatavilla useaa eri halkaisijaa ja pituutta sek\xc3\xa4 alumiinisina ett\xc3\xa4 ruostumattomasta ter\xc3\xa4ksest\xc3\xa4. Erikokoisilla niiteill\xc3\xa4 on my\xc3\xb6s yleens\xc3\xa4 erikokoiset vetotangot, joita varten niittipihdeiss\xc3\xa4 toimitetaan useita, vaihdettavia suulakkeita. Vetoniitti voidaan irrottaa suhteellisen siististi poraamalla sen kantaan samankokoisella ter\xc3\xa4ll\xc3\xa4, jolla niitti alun perin kiinnitettiin._NEWLINE_Alumiinisten rakenteiden hitsaus on vaikeaa, ja niittaus alumiininiitill\xc3\xa4 on edelleen varteenotettava vaihtoehto jopa kantaville rakenteille. Ilmalaivojen (zeppeliinien) duralumiininen rakenne koottiin jo 1930-luvulla vetoniitti\xc3\xa4 muistuttavalla ratkaisulla. Teollisuushallien pysyv\xc3\xa4t kulkutasot ja -portaat sek\xc3\xa4 muun muassa linja-autokatokset voidaan koota paikalla valmiista elementeist\xc3\xa4 vetoniiteill\xc3\xa4._NEWLINE_Nyky\xc3\xa4\xc3\xa4n niittej\xc3\xa4 k\xc3\xa4ytet\xc3\xa4\xc3\xa4n my\xc3\xb6s vaatteissa ja asusteissa. On olemassa muun muassa erilaisia niittipantoja, -v\xc3\xb6it\xc3\xa4, -k\xc3\xa4sikoruja sek\xc3\xa4 erikseen myyt\xc3\xa4vi\xc3\xa4 irtoniittej\xc3\xa4. Yleisin asusteissa k\xc3\xa4ytett\xc3\xa4v\xc3\xa4 niitti lienee \xe2\x80\x9dpyramidi\xe2\x80\x9d. Muita ovat esimerkiksi \xe2\x80\x9drotta\xe2\x80\x9d, \xe2\x80\x9dkartio\xe2\x80\x9d, \xe2\x80\x9dpiikki\xe2\x80\x9d, \xe2\x80\x9dtora- ja hainhammas\xe2\x80\x9d. T\xc3\xa4llaiset korut ovat yleisi\xc3\xa4 gootti-, hevari- ja punkkarityyleiss\xc3\xa4.'